ብአዴን ኢህአፓ ያኮላሸውን ትግል በታላቅ ህዝባዊነት መንፈስ ያነቃቃ ድርጅት ነው
ጽህፈት ቤቱ ዛሬ ለዋልታ በላከው መግለጫ እንዳለመከተው ብአዴን 35ኛው የልደት በዓሉን ሲያከብር በትጥቅ ትግል ወቅት ኢህአፓ ያኮላሸውን የትግል መንፈስ በአገሪቱ የዴሞክራሲና የልማት ጎህ እንዲቀድ በማድረግና  በአዲሱ ትውልድ ውስጥ ዴሞክራሲያዊ ብሔርተኝነት  ይበልጥ ደምቆ በድል እንደሚቀጥል በማመን ነው ።ብአዴን ከኢህአፓ ተነጥሎ ትክክለኛ ህዝባዊ የትግል መሥመር  በመቀየስ   ገጠርን ማዕከል ያደረገ የተራዘመ ትጥቅ ትግልን  ማዕከል በማድረግ ለድል የበቃ ድርጅት መሆኑን   የጽህፈት ቤቱ  መግለጫ  ጠቁሟል ።ብአዴን በትግል ምዕራፉ  ውስጥ ህልውናውን ጭምር ከሚፈታተኑ ችግሮች  ዋነኛው የወደቁ ጨቋኝ ስርዓቶች ርዝራዥ የሆኑት የትምክህትና የጥገኝነት ሃይሎች አመለካከትና ተግባር መሆኑን  መግለጫው  አመልክቷል ።ከሽግግር  መንግሥት ዘመን ጀምሮ የትምክህት ሃይሉ የብአዴን ህልውና ጥርጣሬ ውስጥ እንዲገባ የተለያዩ ፍረጃዎችና ቅጥያ ስያሜዎችን ሲለጠፉበት እንደነበር   መግለጫው አትቷል  ።ብአዴን ደርግን በመደምሰስ በድል እንዳልወጣ ሁሉ የሌላ ሦስተኛ ወገን ውላጅ አድርጎ በመሳል ከማንኳሰስ ባሻገር የአማራው  ህዝብ ከሌላው ብሔሮችና፣ብሔረሰቦችና ህዝቦች እንዲጋጭ ያልፈነቀሉት ድንጋይ እንዳልነበር  በመግለጫው ተጠቁሟል ።ብአዴን ያጋጠሙትን ፈተናዎች በድል እንደተወጣቸው ሁሉ በዚህ ዘመንም የሚያጋጥሙትንና እያጋጠሙ ያሉትን ችግሮች በላቀ ጽናትና ህዝባዊ ወገንተኝነት ለመፍታት ከአባሉ፣ከደጋፊዎቹና ከመላ ህዝቡ ጋር ቃሉን የሚያድስበት ወቅት መሆኑን መግለጫው አስታውቋል ።ብአዴን የተጀመረውን የአማራ ዴሞክራሲያዊ ብሔርተኝነት አስተሳሰብ በማሳደግ የክልሉ ህዝቦች በልማትና በህዳሴ ይበልጥ እንዲደምቁ ፣የአገራችን ብሔሮች ፣ብሔረሰቦችና ህዝቦች የእኩልነት ጥያቄ ክብርና እውቅና በመስጠት ዴሞክራሲያዊ ብሔርተኝቱ ይበልጥ እንዲጎለብት  ርብርብ እያደረገ መሆኑን መግለጫው አስረድቷል ።ብአዴን ባደረገው እልህ አስጨራሽ ትግል ዛሬ የአማራ ህዝብ ማንነቱና ታሪኩ ተከብሮ የትግሉ ፍሬ በማጣጣም ላይ ይገኛል ያለው  መግለጫው የአማራ ክልሉ የምጣኔ ሃብት በአማካኝ ከ11 በመቶ በላይ ላለፉት 12 ተከታታይ ዓመታት ዕድገት እንዲመዘገብ ማድረግ ድርጅቱ ትልቅ ሚና መጫወቱን መግለጫው አክሎ ገልጿል ።ጽህፈት ቤቱ በላከው መግለጫ  በአማራ ክልል በምግብ ራስን ለመቻል በተነደፈው ስትራቴጂ ከዓለም አቀፍ መመዘኛ አንጻር ከፍተኛ አፈጻጸም በማስመዝገብ የነፍስ ወከፍ ምርት መጠኑን 4 ኩንታል ማድረስ  ተችሏል ።በከተሞችም በጥቃቅንና አነስተኛ ተቋማት እና በመካከለኛ ኢንዱስትሪዎች በመጀመሪያው የዕድገትና ትራንስፎርሜሽን ብቻ ከ2 ሚሊየን በላይ ዜጎች የስራ ዕድል እንደተፈጠረላቸው እና ከዚህ ውስጥ 31 በመቶ ሴቶች የሥራ ዕድሉ ተጠቃሚ መሆናቸውን  መግለጫው አመልክቷል ።በ 1983 ዓም በክልሉ የትምህርት ሊዳረስ የቻለው 14 በመቶ ብቻ ሲሆን፤  አሁን በሁሉም ቀበሌዎች በአማካይ ከሁለት በላይ  አንደኛ ደረጃ፣በወረዳዎችም ሁለተኛ ደረጃ ትምህርት ቤቶችና አገልግሎት  እየሠጡ  ሲሆን የሰባት ዩኒቨርሲቲዎች ባለቤት መሆኑን መግለጫው  ጠቁሟል ።የአማራ ህዝብ ከሌሎች የኢትዮጵያ ብሔሮች ፣ብሔረሰቦችና ህዝቦች ጋር በመሆን አንድ የዳበረ የኢኮኖሚና የፖለቲካ ማህበረሰብ ለመፍጠርና የአገራችን ህዳሴ እውን ለማድረግ እየተጋ እንደሚገኝም   የመንግሥት ኮሚኒኬሽን  ጽህፈት  ያወጣው መግለጫ አመልክቷል  ።